Dan fost 30 karatteristika jew sistemi differenti oħra li jridu jkunu introdotti f'vetturi ġodda ta' tipi differenti Minn Mejju tal-2022, fil-vettura l-ġodda kollha għandhom jiġu installati karatteristiċi ta’ sikurezza bħall-assistenza intelliġenti tal-veloċità u sistema avvanzata ta’ bbrejkjar ta’ emerġenza u anke installazzjoni tat-tagħmir li jidentifika l-użu tal-alkoħol u sinjal ta' waqfien ta' emerġenza,  fost oħrajn. Il-leġiżlaturi tal-Unjoni Ewropea qablu li jiġu introdotti kważi kważi 30 karatteristika jew sistemi differenti f'vetturi ġodda ta' tipi differenti. Il-maġġoranza tat-teknoloġiji se jsiru obbligatorji f'Mejju 2022 għall-mudelli ġodda (karozzi li għadhom ma ġewx iddisinjati) u minn Mejju 2024 għall-mudelli eżistenti. Fost it-teknoloġiji l-ġodda, il-vetturi se jkunu jinkludu wkoll twissija awtomatika meta s-sewwieq ikun iddistrat, sistema ta’ emerġenza kontra l-ħruġ mill-karreġġjata u s-sistema ta’ detezzjoni tal-irriversjar. Regoli ġodda dwar it-testijiet fuq il-karozzi Apparti minn hekk, fuq talba tal-Parlament, il-vetturi kollha se jkunu mgħammra b'reġistraturi tad-data f'każ ta' inċident, li se jaħżnu data kritika relatata ma' inċident ftit sekondi qabel l-impatt. Se jipprovdu wkoll informazzjoni kruċjali għall-analiżi tal-inċidenti u biex fil-ġejjieni jitnaqqsu l-inċidenti L-istess regoli, se jtejbu wkoll ir-rekwiżiti dwar it-testijiet tal-ħbit u anke windskrins iddisinjati biex itaffu s-severità tal-korrimenti għall-persuni mexjin fit-triq u ċ-ċiklisti. L-approvazzjoni tat-tip għat-tajers se titjieb ukoll biex tittestja t-tajers mikulin. Regoli ġodda fuq it-trakkijiet u l-karozzi tal-linja Ir-regoli l-ġodda jitrattaw ukoll it-trakkijiet u l-karozzi tal-linji li għandhom jiġu ddisinjati u mibnija biex l-utenti vulnerabbli tat-triq, bħaċ-ċiklisti u l-persuni mexjin fit-triq, ikunu aktar viżibbli għas-sewwieq. Il-vetturi l-kbar kollha se jkunu mgħammra wkoll b'karatteristiċi avvanzati, bħat-twissija tal-ħbit ma' persuni mexjin u ċiklisti, u s-sistema ta' informazzjoni tal-punti moħbija Il-ftehim proviżorju għad irid jiġi kkonfermat mill-ambaxxaturi tal-Istati Membri (Coreper) u, fit-2 ta’ April, mill-Kumitat għas-Suq Intern u l-Ħarsien tal-Konsumatur. Imbagħad titqiegħed għall-approvazzjoni finali tal-Parlament u tal-Kunsill tal-Ministri tal-UE.